CELEX: 32022D0735
Language: ro
Date: 2022-05-12 00:00:00
Title: Decizia (PESC) 2022/735 a Consiliului din 12 mai 2022 de modificare a Deciziei (PESC) 2021/1200 pentru a devansa încheierea mandatului actualului președinte al Comitetului Militar al Uniunii Europene și pentru a devansa numirea următorului președinte al Comitetului Militar al Uniunii Europene

13.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 136/106
               
            
         DECIZIA (PESC) 2022/735 A CONSILIULUI
         din 12 mai 2022
         de modificare a Deciziei (PESC) 2021/1200 pentru a devansa încheierea mandatului actualului președinte al Comitetului Militar al Uniunii Europene și pentru a devansa numirea următorului președinte al Comitetului Militar al Uniunii Europene
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 240,
         având în vedere Decizia 2001/79/PESC a Consiliului din 22 ianuarie 2001 privind înființarea Comitetului Militar al Uniunii Europene (1), în special articolul 3,
         întrucât:
         
                     (1)
                  
                  
                     În temeiul articolului 3 alineatul (1) din Decizia 2001/79/PESC, președintele Comitetului Militar al Uniunii Europene (denumit în continuare „Comitetul Militar”) este numit de Consiliu la recomandarea Comitetului Militar întrunit la nivel de șefi de stat major. În conformitate cu articolul 3 alineatul (2) din decizia menționată, mandatul președintelui Comitetului Militar este de trei ani, cu excepția cazului în care Consiliul decide altfel.
                  
               
                     (2)
                  
                  
                     Prin Decizia (PESC) 2018/297 (2), Consiliul l-a numit pe generalul Claudio GRAZIANO în calitatea de președinte al Comitetului Militar pentru o perioadă de trei ani și jumătate, începând din 6 noiembrie 2018. Prin Decizia (PESC) 2021/1200 (3), Consiliul a prelungit mandatul generalului Claudio GRAZIANO în calitatea de președinte al Comitetului Militar până la 31 mai 2022.
                  
               
                     (3)
                  
                  
                     În cadrul reuniunii sale din 19 mai 2021, Comitetul Militar întrunit la nivel de șefi de stat major a recomandat numirea generalului Robert BRIEGER în calitatea de președinte al Comitetului Militar, ca succesor al generalului Claudio GRAZIANO, pe o perioadă de trei ani.
                  
               
                     (4)
                  
                  
                     Prin Decizia (PESC) 2021/1200, Consiliul l-a numit pe generalul Robert BRIEGER președinte al Comitetului Militar pentru perioada cuprinsă între 1 iunie 2022 și 31 mai 2025.
                  
               
                     (5)
                  
                  
                     La 25 aprilie 2022, generalul Claudio GRAZIANO a informat Coreperul că la 15 mai 2022 trebuie să își înceteze atribuțiile de președinte al Comitetului Militar.
                  
               
                     (6)
                  
                  
                     Prin urmare, mandatul generalului Claudio GRAZIANO de președinte al Comitetului Militar ar trebui să fie devansat la data de 15 mai 2022, iar numirea generalului Robert BRIEGER în calitatea de președinte al Comitetului Militar ar trebui să fie devansată la data de 16 mai 2022.
                  
               
                     (7)
                  
                  
                     Prin urmare, Decizia (PESC) 2021/1200 ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            Decizia (PESC) 2021/1200 se modifică după cum urmează:
            
                        1.
                     
                     
                        Articolul 1 se înlocuiește cu următorul text:
                        
                           „Articolul 1
                           Mandatul generalului Claudio GRAZIANO în calitatea de președinte al Comitetului Militar al Uniunii Europene se prelungește până la 15 mai 2022.”
                        
                     
                  
                        2.
                     
                     
                        Articolul 2 se înlocuiește cu următorul text:
                        
                           „Articolul 2
                           Generalul Robert BRIEGER este numit președinte al Comitetului Militar al Uniunii Europene pentru perioada cuprinsă între 16 mai 2022 și 31 mai 2025.”
                        
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 12 mai 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  JO L 27, 30.1.2001, p. 4.
         
            (2)  Decizia (PESC) 2018/297 a Consiliului din 20 februarie 2018 de numire a președintelui Comitetului militar al Uniunii Europene (JO L 56, 28.2.2018, p. 33).
         
            (3)  Decizia (PESC) 2021/1200 a Consiliului din 19 iulie 2021 de prelungire a mandatului președintelui Comitetului militar al Uniunii Europene și de numire a următorului președinte al Comitetului militar al Uniunii Europene (JO L 259, 21.7.2021, p. 6).